**Bratislava Capitals** bol profesionálny klub ľadového hokeja z Bratislavy, ktorý naposledy pôsobil v rakúskej nadnárodnej hokejovej lige ICEHL. Klub zanikol v roku 2022.

História klubu
--------------

Vznikol pod názvom **HC Petržalka** v roku 2015. V tej dobe pôsobil HC Slovan Bratislava v nadnárodnej Kontinentálnej lige a nový bratislavský tím si vytýčil za cieľ reprezentovať hlavné mesto v slovenských hokejových súťažiach. Začínal v tretej lige. Od sezóny 2015/16 niesol meno **HC Bratislava**. Domáce zápasy spočiatku hrával na štadióne Vladimíra Dzurillu v Ružinove.

Po vratkých výkonoch v prvých troch rokoch klubovej existencie, sa mužstvo stabilizovalo a od roku 2017 bolo účastníkom druhej najvyššej hokejovej súťaže. V sezóne 2019/20 získal klub nového sponzora a prešiel veľkou prestavbou identity. Mužstvo zmenilo logo aj klubové farby a premenovalo sa na **Bratislava Capitals**. Klub zároveň našiel nový domov na priestornejšom štadióne Ondreja Nepelu. Zároveň bol mančaft vďaka spoľahlivejšiemu financovaniu schopný zlanáriť viacerých skúsených hráčov a z Bratislavy sa razom stal favorit na postup do extraligy.

Podľa predpokladov Capitals ovládli základnú aj nadstavbovú časť, v oboch prípadoch ukoristili prvenstvo s dostatočným bodovým náskokom pred najbližším prenasledovateľom. V prvom kole play-off sfúkli HK Levice 4:0 na zápasy a ich ďalším súperom sa mal stať lepší z dvojice HK Skalica a MHK Dubnica. Pre pandémiu Covid-19 sa ale semifinálová séria nikdy neodohrala.

V tom období pôsobil HC Slovan už druhou sezónou v slovenskej extralige po ukončení pôsobenia v KHL. Táto skutočnosť ovplyvnila chod fungovania druhého bratislavského klubu. Capitals avizovalo presun do nadnárodnej ligy ICEHL, ktorú tvorili predovšetkým tímy z Rakúska, ale po jednom účastníkovi v lige malo aj Maďarsko a Taliansko. Klub v súťaži pôsobil od sezóny 2020/21.

Vo svojej premiérovej sezóne sa Bratislavčanom podarilo postúpiť do play-off, ale vypadli už v prvom kole proti favorizovanému Bolzanu, ktoré ovládlo celú základnú časť.

V sezóne 2021/22 stihlo mužstvo odohrať iba štrnásť zápasov, než ho postihla rada tragických udalostí. Priamo počas zápasu proti Dornbirnu z 30. októbra 2021 stratil vedomie hokejista Boris Sádecký, a o pár dní neskôr zomrel. Príčinou bol zápal srdcového svalu. Dva dni po Sádeckého skone klub informoval o samovražde klubového manažéra Dušana Pašeka ml. Vyšetrovanie polície dospelo k záveru, že Pašeka dohnali k činu výčitky svedomia, pretože cítil osobnú zodpovednosť za smrť mladého hokejistu.

V reakcií na dve náhle úmrtia členov tímu sa vedenie Bratislavy Capitals rozhodlo nepokračovať v práve prebiehajúcom ročníku. Zvyšným hráčom na súpiske sa umožnilo hľadať nové angažmány.

V máji 2022 klub oznámil, že od sezóny 2022/23 bude pokračovať v ICEHL, jednako už o dva mesiace neskôr tím informoval o definitívnom ukončení fungovania. Stalo sa tak v dôsledku veľkých problémov, ktoré postihli hlavného sponzora klubu.

Významní hráči
--------------

* Peter Hamerlík - slovenský reprezentant, vicemajster sveta z MS v hokeji 2012
* Stanislav Gron - slovenský reprezentant, účastník MS v hokeji 2010
* Karol Sloboda - slovenský reprezentant, účastník MS v hokeji 2014
* Nikolaj Žerdev - ruský reprezentant, majster sveta z MS v hokeji 2012 a vyše 400 odohraných zápasov v NHL
* Sergej Kosticyn - bieloruský reprezentant, účastník viacerých MS v hokeji a vyše 350 odohraných zápasov v NHL
* David Levin - izraelský hokejista, v roku 2015 sa stal draftovou jednotkou v lige OHL

Referencie
----------

1. ↑  ŠPORT.SK. *Je koniec! Bratislava Capitals napokon nebude hrať v novej sezóne IHL* [online]. Šport.sk, 2022-07-28, [cit. 2023-09-02]. Dostupné online.
2. ↑   *Bratislava Capitals hlási definitívny koniec. Čo zaň môže?* [online]. Športweb.sk, 2022-07-28, [cit. 2023-09-02]. Dostupné online.
3. ↑   *Nové logo, názov a veľké ambície. Bratislava Capitals chce do Tipsport ligy* [online]. Šport7.sk, 2019-08-07, [cit. 2023-09-02]. Dostupné online.
4. ↑   *Capitals prijali do EBEL Ligy | Hokej.sk* [online]. web.archive.org, 2020-04-28, [cit. 2023-09-02]. Dostupné online. Archivované 2020-04-28 z originálu.
5. ↑  ŠPORT.SK. *Priateľka Borisa Sádeckého sa rozhodla prehovoriť. Odhalila príčinu smrti* [online]. Šport.sk, 2021-11-05, [cit. 2023-09-02]. Dostupné online.
6. ↑   *Zdroj z polície: Pašek sa zabil, lebo cítil vinu za smrť Sádeckého* [online]. Športweb.sk, 2021-11-12, [cit. 2023-09-02]. Dostupné online.
7. ↑   *O pokračovaní Bratislava Capitals je rozhodnuté. Opäť pôjdu do IHL* [online]. sportnet.sme.sk, [cit. 2023-09-02]. Dostupné online.
8. ↑  ŠPORT.SK. *Je koniec! Bratislava Capitals napokon nebude hrať v novej sezóne IHL* [online]. Šport.sk, 2022-07-28, [cit. 2023-09-02]. Dostupné online.